งานเข้า
ปิดฉากไปแล้วสำหรับซีเกมส์ที่สิงคโปร์ โดยไทยสามารถคว้าตำแหน่งเจ้าเหรียญทอง 95 เหรียญ มาได้อย่างภาคภูมิใจ
18 มิ.ย. 2558

ปิดฉากไปแล้วสำหรับซีเกมส์ที่สิงคโปร์ โดยไทยสามารถคว้าตำแหน่งเจ้าเหรียญทอง 95 เหรียญ มาได้อย่างภาคภูมิใจ
การแข่งกีฬาหลายประเภทถือว่าประสบความสำเร็จ คว้าเหรียญทองเข้าเป้า โดยเฉพาะฟุตบอลซึ่งเป็นเหรียญใหญ่ ทำผลงานได้สมศักดิ์ศรีตั้งแต่รอบแรกถึงนัดชิงไม่แพ้ใครเลย
แต่กีฬาบางประเภทกลับล้มเหลว โดยเฉพาะว่ายน้ำที่คว้ามาได้เพียง 1 เหรียญทองเท่านั้น ปล่อยให้เจ้าภาพสิงคโปร์เป็นเจ้าสระกวาดเหรียญทองไปกว่า 30 เหรียญ
ความตกต่ำของกีฬาว่ายน้ำทำให้นักเลงคีย์บอร์ดและสิงห์โซเชียลทั้งหลายตามหาตัวนายกสมาคมว่ายน้ำแห่งประเทศไทยกันให้ควั่กว่าเป็นใคร จนสุดท้ายได้ชื่อว่าเป็น “รังสรรค์ ศรีวรศาสตร์” ปลัดกระทรวงการคลังนี่เอง
ปรากฏว่างานเข้าปลัดคลังทันที โดนโจมตีในโลกออนไลน์อย่างหนัก โทษฐานที่บริหารให้ฉลามหนุ่มสาวของไทยกลายเป็นปลาทูปลากระป๋อง แม้ยังไม่เห็นตัวเป็นๆ ไปให้กำลังใจนักกีฬาที่ไปแข่งขันสักวัน
งานนี้ก็น่าเห็นใจปลัด ลำพังบริหารงานเศรษฐกิจของประเทศก็หืดจับไม่มีเวลาจะหันไปไหนแล้ว ยังต้องมานั่งเป็นนายกสมาคมฯ ในช่วงมีการแข่งขันรายการใหญ่
สงสัยหลังเกษียณเดือน ก.ย.นี้ คงต้องชาร์จแบตพักยาวเสียที